
AVIZ
asupra propunerii legislative pentru modificarea şi completarea Legii nr. 92 din 1996 privind organizarea şi funcţionarea serviciului de telecomunicaţii speciale, cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 92 din 1996 privind organizarea şi funcţionarea serviciului de telecomunicaţii speciale, cu modificările şi completările ulterioare, trimisă cu adresa Pl-x. 7 din  16 februarie 2010, înregistrată cu nr. 87 din 16 februarie 2010.


Conform dispoziţiilor art. 75 alin. 1 din Constituţia României, republicată şi ale art. 92 alin. 8, pct. 2 din Regulamentul Camerei Deputaţilor republicat, Camera Deputaţilor este prima Cameră sesizată.


Potrivit prevederilor art. 61 din Regulamentul Camerei Deputaţilor, republicat, cu modificările ulterioare,  Comisia a dezbătut propunerea legislativă în şedinţa din 23 februarie 2010.


Propunerea legislativă are ca obiect de reglementare modificarea şi completarea Legii nr. 92/1996 privind organizarea şi funcţionarea Serviciului de Telecomunicaţii Speciale, cu modificările şi completările ulterioare, în scopul creării condiţiilor necesare eficientizării controlului Parlamentar asupra acestui organ central de specialitate cu atribuţii în domeniul siguranţei naţionale.  


Membrii Comisiei au examinat propunerea legislativă supusă avizării, expunerea de motive şi avizul favorabil, cu propuneri şi observaţii al Consiliului Legislativ nr. 81 din 4 februarie 2010.


În urma dezbaterilor, Comisa juridică, de disciplină şi imunităţi a hotărât, cu unanimitate de voturi avizarea favorabilă a propunerii legislative.


În raport de obiectul şi conţinutul reglementării, propunerea legislativă face parte din categoria legilor organice. 

